"අපි ආයෙ බඳිමු "
විසිපස්වෙනි විවාහ සංවත්සරය ලං වෙද්දි සැමියගෙ කටේ තිබුණෙම ඒක.
" අපි ආයෙ බඳිමුකො "
 "ඇයි ඉතිං මේ බැඳලනෙ ඉන්නෙ" 
බිරිඳට මේක විකාරයක් වුණත් කැමති වෙන්නම වෙනවා.
" මට ලොකු පාටියක් ගන්න ඕනි. ඔයාගෙ ලස්සන මගෙ යාළුවන්ට පෙන්නන්නත් ඕනි."
" මම ලස්සනයිද "
" නැතිව තාම පුංචි කෙල්ලෙක් වගේනෙ ."
" ඔයා ඔය මගෙ ලස්සනක් දැක්කමයි"
" ෆැමිලි ⁣ෆොටෝස් දැක්කම යාළුවො කියන්නේ ඔයාට ලොකු දුව කියලා"
" ලොකු වියදමක් යයිනෙ ."
" ඒ වුණාට මට මේක හීනයක්. ඔයා ඒක හැබෑ කරන්න උදව් වෙන්න ඕනි . බෑ කියන්න බෑ "
" හරි. මම මොකක්ද කරන්න ඕනි "
" අපි සතුටින් ඉන්නවා කියලා දැනෙන්න ඕනි හැමෝටම . ඉරිසියා හිතෙන්න ඕනි මගෙ යාළුවන්ට . "
" ඉතිං ඒකෙන් ඇති පලේ "
" අනේ , අනේ පැටියො ,ඔයා මම ඉල්ලන හැමදේම දුන්නා. මං දන්නවා මෙතනදිත් ඔයා මගෙ පැත්තෙ "
" ආයෙ බඳිනවා කිව්වම මට මොකක්ද වගේ "
" අපි ට්‍රිප් එකකුත් යමු . අමතක නොවන . දරුවොත් ලොකුයිනෙ.මොන ප්‍රශ්නද . ඔයා ආස රටකට යමු "
" ඔච්චර වියදමක්. ලොතරැයියක් වත් ඇදුනද"
" අපි දෙන්න බෙදා ගමු වියදම්. ඉස්සර වගෙම."
" හීනෙ සම්පූර්ණ ඔයාගෙ. වියදම බාගයක් මගෙ. අසාධාරණයක් නැද්ද "
" ඔයා මෙච්චර දවස් ඔහොම ප්‍රශ්න කලේ නෑ . කවුරුහරි උපදෙස් දෙනවා නේද අපේ පවුල කඩන්න "
" නෑ . මේ දැන් අහපු ප්‍රශ්නෙට මේ දැන්නෙ මම උත්තර දුන්නෙ "
" මට ඉතිං ඔයා නැතිව මුකුත් කර ගන්න බෑ කියලා ඔයා දන්නවනෙ මැණික. අපි දෙන්නෙක් නෙමෙයි "
" හරි . ඒත්...."
" මට ඔයාව මටත් වඩා විශ්වාසයි. මට ඔයා ගැන තියෙන්නෙ පුදුම ගෞරවයක්. කවදාවත් නොකිව්වට මම ඔයාට දැන් ඉස්සරටත් වඩා ආදරෙයි. වයසට යනකොට තමයි පිරිමියෙකුට බිරිඳගෙ අගේ වැඩියෙන්ම දැනෙන්නෙ. ඔයා මාව ඇස්දෙක වගේ බලා ගන්න බව මම දන්නවා . මම හරිම වාසනාවන්තයි "
" හරි . ඒත් ... "
" අපිට දැන් සතුටින් ඉන්න පුළුවන් . සියල්ල අංගසම්පූර්ණයි . අනෙක් පවුල්වල වගේ අවුල් නැහැනෙ "
" මට එක පොරොන්දුවක් ඕනි "
" ඔයා ඉතිං පොරොන්දු වෙන්නෙ රකින්නම තමයි කියලා මම දන්නවා . මගෙ දුකේදි සැපේදි ලඟ හිටිය ඔයා වෙලාවකට යෙහෙලියක් , වෙලාවකට අම්මා මගේ , වෙලාවකට හෙදියක් , මාතු බාරියක් වුණාට දේවතාවියක්." 
" මට කතා කරන්න ඉඩ දෙන්න "
" මෙච්චර කල් ඔයා කතා කලේ නැහැනෙ මැණික . මම හරි බව ඔයා දැනගෙන හිටියා "
" හරි. මම උත්සවයටයි , පිටරට සවාරියටයි දෙකටම වියදම් කරන්නම් ..."
" මම දැනන් හිටියා. මම දන්නවා ඔයාට සල්ලි වලට වඩා මාව වටිනවා කියලා . මම මගෙ යාලුවො ඉස්සරමයි , ඔයා ලඟ දණ නවලා , රතු  රෝස මලක් දීලා 
...ආයෙත් බඳින්න කැමතිද ....කියලා අහන්නෙ. ඒ වීඩියො එක දැක්කම ගොඩක් මිනිස්සු හැදෙයි."
" හරි ....ඒ දණ නමන වෙලාවට මම මගෙ පොරොන්දුව හැමෝටම ඇහෙන්න කියනවා."
" කියන්න රත්තරං . මොකක්ද පොරොන්දුව "
" ඔයා මේ අවුරුදු විසිපහ මාව බලා ගත්තා වගෙ ආදරෙන් , විශ්වාසයෙන්, ගෞරවයෙන්, කැපවීමෙන් ... ඉදිරියට මම ඔයාව බලාගන්න බවට මම පොරොන්දු වෙනවා "
                        එදා ඒක අහලා බිරිඳ දිහා ඇස් ලොකුකරන් බලාගෙන ඉදලා කතා නොකරම ගෙදරින් පිට වෙච්ච සැමියා තාම ගෙදර ඇවිත් නෑ කියලයි ආරංචිය .
                   බලන්න ...
                තමුන් අනුන්ට සලකන විදිහට අනුන් තමන්ට සලකනවට මිනිස්සු බයයි. තමන්ට වුණොත් දරාගන්න බැරි දේවල් අනුන්ට කරන්න හොඳ නැහැ පිංවතුනි .